Bratislava 19. januára (TK KBS) Slovensko si dnes pripomína jednu z najväčších leteckých tragédií v ére svojej samostatnosti, od ktorej uplynulo 15 rokov. Práve v tento deň - 19. januára 2006 havaroval vojenský špeciál AN-24 s 43 ľuďmi na palube. O život prišlo 41 slovenských vojakov a jeden civilný zamestnanec, haváriu približne 50 kilometrov od košického letiska prežil len jeden vojak Martin Farkaš. Pri tejto príležitosti prinášame vyjadrenie vojenského biskupa, ordinára Ozbrojených síl a ozbrojených zborov SR Mons Františka Rábeka.
"Doteraz sa každoročne v tento deň konala pietna spomienka na mieste tragickej smrti štyridsiatich dvoch príslušníkov Ozbrojených síl Slovenskej republiky, ktorí pred 15 rokmi 19. januára zahynuli, keď lietadlo, ktorým sa vracali z mierovej misie v Kosove, narazilo na vrchole hory Boršo.
Súčasťou pietnej spomienky bola vždy aj svätá omša, slávená za zomrelých, za účasti ich pozostalých a príslušníkov Ozbrojených síl Slovenskej republiky, ako i Maďarska, niekoľkokrát aj s prítomnosťou ministrov obrany oboch štátov.
Nakoľko v tomto roku takáto pietna spomienka nie je možná, pamätajme na obete tejto katastrofy, ako aj na ich príbuzných vo svojich modlitbách – aby duše zomrelých Všemohúci Boh obdaril radosťou z účasti na jeho večnom živote a pozostalých posilňoval v znášaní bolesti zo straty svojich drahých s nádejou na trvalé stretnutie s nimi vo večnosti," uviedol pre TK KBS Mons. František Rábek.